Na osnovu člana 32v Zakona o nevladinim organizacijama („Službeni list CG“, br. 39/11 i 37/17), a u vezi sa Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2020. godini („Službeni list CG“, broj 57/19) i Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs („Službeni list CG“, br. 14/18), Komisija za raspodjelu sredstava za finansiranje projekata/programa nevladinih organizacija Ministarstva poljoprivrede i ruralnog razvoja, objavljuje

**JAVNI KONKURS**

**za finansiranje projekata/programa nevladinih organizacija u oblasti**

**šumarstva i prerade drveta**

**„Doprinos održivom gazdovanju šumama“**

**I**

Pozivaju se nevladine organizacije koje imaju kapacitete i iskustvo da prijave projekte, odnosno programe kojima mogu doprinijeti realizaciji ciljeva utvrđenih Sektorskom analizom za utvrđivanje prioritetnih oblasti od javnog interesa u 2020. godini, u oblasti šumarstva i prerade drveta.

**II**

Strateški cilj čijem će ostvarenju doprinijeti projekti, odnosno programi nevladinih organizacija u 2020. godini je: ravnomjerna valorizacija postojećih šumskih resursa uz povećanje drvne zalihe.

**III**

Finansiranje projekata, odnosno programa u oblasti zaštite šumarstva i prerade drveta, ima za cilj da doprinese: izradi integrisanih planova u šumarstvu koji uključuju mjere adaptacije na klimatske promjene, sprovođenju mjera zaštite šuma od požara, sprovođenju mjera zaštite od biljnih bolesti i štetočina, izvođenju sanacionih radova na degradiranim površinama, osnivanju novih šuma, pribavljanju podataka o strukturi šuma u privatnom vlasništvu, izradi šumsko-uzgojnih planova za šume u privatnom vlasništvu i vođenju evidencije o količini, tipovima sječa, obimu obnavljanja i pošumljavanja za šume u privatnom vlasništvu. Ciljne grupe su nevladine organizacije čija se djelatnost odnosi na oblast zaštite životne sredine i/ili šumarstva i prerade drveta.

**IV**

Aktivnosti nevladinih organizacija koje će doprinijeti ostvarenju strateških ciljeva i zadovoljenju potreba ciljnih grupa („prihvatljive aktivnosti za finansiranje“) su:

1. podrška mjerama održivog gazdovanja šumama kroz uvođenje i razvoj dobrih praksi;
2. podrška uvođenju novih znanja i savremenih tehnologija u realizaciji planova gazdovanja šumama;
3. edukacija i kampanja o značaju zaštite šuma od požara, biljnih bolesti i štetočina;
4. obuka za borbu protiv bespravnih aktivnosti u šumarstvu;
5. planovi gazdovanja - upravljanja pojedinim vrstama divljači;
6. jačanje interesovanja mladih za sektor šumarstva, kao i svijesti o zajedničkoj odgovornosti za očuvanje šuma u Crnoj Gori;
7. edukacija o važnosti (sporednih) nedrvnih šumskih proizvoda kako bi se izbjegle posljedice nesavjesnog branja;
8. zaštita biodiverziteta i drugih ekosistemskih usluga šuma obezbjeđivanjem: dobrog stanja šumskih staništa i vrsta od evropske važnosti, otpornosti šuma na uticaje klimatskih promjena i druga ugrožavanja; valorizacije ekosistemskih usluga šuma;
9. zaštita biodiverziteta i unaprjeđenje ekosistemskih funkcija šume kroz primjenu održivog gazdovanja šumama;
10. obezbjeđivanje uslova za osposobljavanje potencijalno licenciranih lica za vršenje poslova javne službe u privatnim šumama (u saradnji sa MPRR, Upravom za šume , MORT i JP Nacionalni parkovi Crne Gore);
11. osposobljavanje vlasnika privatnih šuma (preko obuke) za pravilno i bezbjedno izvođenje šumskih radova (u saradnji sa Upravom za šume);
12. promovisanje ekosistemskog pristupa u gazdovanju šumama, uključujući prikaz i promociju dobrih praksi gazdovanja šumama (u saradnjom sa Upravom za šume i JP Nacionalni parkovi Crne Gore);
13. promovisanje/akcija pošumljavanja, odnosno obnova oštećenih šuma (u saradnji sa Upravom za šume);
14. sprovođenje akcija sakupljanja smeća i otpadaka u šumama.Prednost u finansiranju će imati projekti koji pokriju što više navedenih predloga aktivnosti u odnosu na predloženi iznos budžeta projekta, odnosno programa.

Prednost u finansiranju će imati projekti koji pokriju što više navedenih predloga aktivnosti u odnosu na predloženi iznos budžeta projekta, odnosno programa.

**V**

Ukupan iznos sredstava koja se mogu raspodijeliti ovim konkursom je: **70.000,00 eura**. Najniži iznos sredstava koji se može dodijeliti jednom projektu odnosno programu je **5.000,00 eura**, a najviši **14.000,00 eura**.

**VI**

Na ovaj konkurs jedna nevladina organizacija može prijaviti najviše dva projekata odnosno programa, ali joj se mogu dodijeliti sredstva samo za jedan projekat odnosno program, dok ta nevladina organizacija može biti i partner na samo jednom projektu odnosno programu koji se može podržati sredstvima opredijeljenim ovim javnim konkursom. Prijavu projekta odnosno programa na ovaj konkurs može podnijeti nevladina organizacija koja je:

1. upisana u Registar nevladinih organizacija;
2. kroz ciljeve i djelatnosti u Statutu, definisala oblast zaštite životne sredine i/ili šumarstva i prerade drveta kao oblasti svog djelovanja;
3. u oblasti zaštite životne sredine i/ili šumarstva i prerade drveta realizovala minimum 1 projektnu aktivnost u godini koja prethodi objavljivanju ovog konkursa;
4. predala poreskom organu prijavu za prethodnu fiskalnu godinu (bilans stanja i bilans uspjeha).

**VII**

Raspodjela sredstava opredijeljenih ovim konkursom vrši se na osnovu sljedećih kriterijuma:

1. doprinos prijavljenog projekta, odnosno programa ostvarivanju javnog interesa i realizaciji strateških ciljeva u oblasti šumarstva i prerade drveta;
2. kvalitet prijavljenog projekta, odnosno programa;
3. kapacitet nevladine organizacije da realizuje prijavljeni projekat, odnosno program;
4. transparentnost rada nevladine organizacije.

Bodovanje projekata, odnosno programa prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa („Službeni list CG“, br. 13/18), na obrascu koji utvrđuje i objavljuje na svojoj internet stranici Ministarstvo javne uprave ([www.mju.gov.me](http://www.mju.gov.me)), a svaki projekat će bodovati po dva nezavisna procjenjivača, koji moraju obrazložiti dodijeljene bodove po svakom mjerilu. Na osnovu broja bodova nezavisnih procjenjivača, Komisija utvrđuje rang listu projekata, odnosno programa koji su bodovani, a na osnovu nje donosi Odluku o raspodjeli sredstava.

 **VIII**

Rok za podnošenje prijava na ovaj konkurs je 30 dana od dana objavljivanja, odnosno **zaključno sa 30. martom 2020. godine.**

Prijava projekta odnosno programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs („Službeni list CG“, br. 14/18), a koji je dat u prilogu ovog javnog poziva i čini njegov sastavni dio.

Uz prijavu na ovaj konkurs, nevladine organizacije su dužne dostaviti:

1. fotokopiju rješenja o upisu u registar NVO;
2. fotokopiju statuta u kome su definisani ciljevi i djelatnost, odnosno oblast djelovanja NVO;
3. fotokopiju akta o podnesenoj prijavi za prethodnu fiskalnu godinu poreskom organu(bilans stanja i bilans uspjeha).

**IX**

Popunjenu, potpisanu i ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na USB-u ili CD-u u sadržaju istovjetnom štampanom primjerku.

Prijavu sa potrebnom dokumentacijom, uključujući i USB ili CD, treba poslati isključivo poštom na sljedeću adresu:

Ministarstvo poljoprivrede i ruralnog razvoja

 Rimski trg 46, 81000 Podgorica

prijava na Javni konkurs broj 08-311/20-1775/1

**„Doprinos održivom gazdovanju šumama“**

sa napomenom NE OTVARATI

U razmatranje će biti uzeti samo projekti, odnosno programi koji su dostavljeni na propisanom obrascu, sa potrebnom dokumentacijom i u roku, a koji zadovoljavaju uslove propisane ovim konkursom.

Pitanja u vezi ovog konkursa mogu se postaviti elektronski na adrese: goran.djalovic@mpr.gov.me i marko.lubarda@mpr.gov.me, najkasnije do 30. marta 2020. godine.

Komisija za raspodjelu sredstava će u roku od 15 dana od dana završetka ovog konkursa, na internet stranici Ministarstva poljoprivrede i ruralnog razvoja i portalu e-uprave objaviti listu nevladinih organizacija koje nijesu dostavile urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju.

Nevladina organizacija sa pomenute liste je, u roku od pet dana od dana objavljivanja liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje.

Broj: 08-311/20-1775/1 Predsjednik Komisije

Podgorica, 28.02.2020 godine Goran Đalović